Otkrivenje (Šarić)/Glava 17.
1 I dođe jedan od sedam anđela, koji su imali sedam čaša, i progovori s menom i reče: "Hodi, da ti pokažem sud bludnice velike, koja sjedi na vodama mnogim; 

2 S kojom su blud provodili kraljevi zemlje, i koji stanuju na zemlji, opiše se vinom bluda njezina." 

3 I odvede me u pustinju u duhu; i vidjeh ženu, gdje sjedi na zvijeri crvenoj, punu imena psovačkih, imajući sedam glava i deset rogova. 

4 I žena bijaše obučena u grimiz i skerlet i nakićena zlatom i kamenjem dragim i biserom, i imala je čašu zlatnu u ruci svojoj punu gada i nečistoće bluda svojega. 

5 I na čelu njezinu napisano ime: "Tajna! Babilon veliki, mati bludnicama i gadovima zemlje." 

6 I vidjeh ženu pijanu od krvi svetih i od krvi svjedoka Isusovih. I začudih se čudom velikim, kad je vidjeh. 

7 I reče mi anđeo: "Što se čudiš? Ja ću ti reći tajnu žene i zvijeri, koja je nosi i ima sedam glava i deset rogova. 

8 Zvijer, koju si vidio, bijaše i nije, i izaći će iz bezdana, i otići će u propast; i divit će se, koji stanuju na zemlji, kojima nije ime napisano u knjigu života od postanja svijeta, kad vide zvijer, koja bijaše, i nije više, i opet će doći. 

9 Ovdje je um, koji ima mudrost. Sedam glava, sedam su gora, na kojima žena sjedi. 

10 I sedam je kraljeva. Pet je njih palo, jedan jest, a drugi još nije došao; i kad dođe, zamalo treba da ostane. 

11 I zvijer, koja bijaše i nije, i ona je osmi, i jest od sedmorice, i u propast ide. 

12 I deset rogova, koje si vidio, to su deset kraljeva, koji kraljevstva, još ne primiše, nego vlast kao kraljevi na jednu uru primaju sa zvijeri. 

13 Oni imaju jednu namjeru, i silu i vlast svoju daju zvijeri. 

14 Oni će ratovati s Janjetom, i Janje će ih pobijediti, jer je Gospodar nad gospodarima i Kralj nad kraljevima, i koji su s njim, jesu pozvani, izabrani i vjerni." 

15 I reče mi: "Vode, što si vidio, gdje sjedi bludnica, puci su i plemena i narodi i jezici. 

16 I deset rogova, što si vidio na zvijeri, oni će zamrziti na bludnicu, i učinit će je pustom i golom, i meso će njezino pojesti i spalit će je ognjem. 

17 Jer je Bog dao u srca njihova, da učine odluku njegovu, da dadnu vlast svoju zvijeri, dok se izvrše riječi Božje. 

18 I žena, koju si vidio, jest grad veliki, koji ima vlast nad kraljevima zemlje." 

Otkrivenje (Šarić)